Jordmasse raste ut - bygård evakuert i Oslo
Politiet fikk melding om hendelsen via Oslo brann- og redningsetat klokken 08.24 onsdag morgen. - Under byggearbeid i nærheten har store masser under og ved bygget rast ut. Det har ført til at vi nå evakuerer beboerne ut av det vi vurderer som et utrygt område, sier operasjonsleder Tor Jøkling ved Oslo politidistrikt til VG Nett. Store redningsmannskaper ble sendt til stedet, og beboere fra fire oppganger i den store bygården ble evakuert. Ifølge Oslo-politiet kan beboerne trolig flytte hjem igjen allerede onsdag ettermiddag. Skremte beboere Aina Nilsen (73) er en av bygårdens beboere. Hun har fryktet at noe skulle skje i forbindelse med byggearbeidet rett bak bygården. - Det har ristet fælt i et halvt år, sier hun til VG Nett. Også Inger-Lise Ruud (67) er forferdet over nattens hendelse. - Dette var ille. Jeg hadde aldri drømt om at det kunne skje, sier Ruud, som har bodd i bygården i rundt 20 år. Ingen av de to damene merket raset, men ble oppsøkt og varslet i dag tidlig.Ifølge politiet er det registrert 13 beboere i oppgangen hvor jordmassene har rast ut. Politiet har også fått melding om at et gulv i første etasje har kollapset som følge av raset. - Vi har ikke fått oversikt over det ennå, men meldingen gikk ut på at deler av gulvet var falt ned i kjelleren, sier Jøkling. Brannvesenet beskriver situasjonen som udramatisk nå. - Det som skal ha skjedd være at et dekke som har rast ned i løpet av natten, men det er ikke noen bærende konstruksjon så det er ikke fare for at det skjer noe mer. Bygget er nå evakuert, og vi har to enheter på stedet. Ifølge politiet er det ingen savnet per nå, sier vaktleder Jon Myrvoldhaug ved Oslo brann- og redningstjeneste.
Flere titalls personer er evakuert ut av sine hjem i Uelands gate i Oslo etter at jord- og bygningsmasse raste ut ved en bygård.